
INTRODUCTIO. 


Ante  biennium  fere  matrona  quaedam,  cui  consulere  soleo,  in  colloquio  mihi 
fortuito  tradidit,  sororem  suam,  tunc  adhuc  innuptam,  a prima  inde  aetate, 
imo,  nisi  se  falleret,  a natu,  apertura  quadam  exigua,  parum  conspicua,  in  collo 
et  quidem  in  regione  glandulae  thyreoideae  sita,  fluidum  limpidum  quoddam 
hinc  inde  effundente,  et  quae  medelis  nonnullis  hucusque  adhibitis  pertinaciter 
restiterit,  affectam  esse.  Cui  respondebam,  me  periculosiorem  ducere  fistulae 
illius  sanationem,  ac  quam  pro  levibus  illa  effectis  molestiis  tentare  auderem. 
Quum  vero  similem  casum  ullum  e libris  vel  aliunde  comperisse  non  recorda- 
rer et  e fistulae  situ  suspicarer,  eam  fortasse  cum  glandula  thyreoidea  con- 
necti et  functioni  hujus  organi  obscurae  lucem  aliquantulam  afferre  posse,  in- 
stantius matronam,  ut  abnormitatis  illius  adspectum  mihi  pararet,  rogavi.  Cujus 
voti  non  sine  difficultatibus  compos  factus  sum,  cum  puella  de  objecto  inve- 
stigationis meae  ita  diligenter  omnes  celet,  ut,  quantum  quidem  sciam,  vir  adeo, 
cui  postea  nupsit,  hodie  adhuc  rem  ignoret.  Quae  tandem  inveni,  primo  infra 
loco  tradenda,  opinionem  meam  confirmabant,  fistulam  non  fortuita  tantum  ra- 
tione cum  glandula  thyreoidea  jungi,  imo  fortasse  ductum  ejus  excretorium 
esse,  quales  VATER,  SANTORINI,  CoSCHWITZ,  SCHMIDTMUELLER,  LARREV 
aliique  statuerunt,  et  qui  prima  conformatione  vitiosa  loco  arteriae  asperae 
cutem  petierit.  Postquam  frustra  similem  apud  autores  casum  quaesiveram, 
spectatissimum  fautorem  et  praeceptorem  lll.  Virum  Rudolpiii  adii,  rogans, 
ut  ex  amplo  experientiae  et  eruditionis  suae  fonte  uberiorem  de  hac  re  noti- 

tiam  mecum  communicaret;  qui  vero,  similem  casum  nondum  sibi  occurrisse, 
mihi,  necopinanti  pro  longinquis  et  faustissimis  111.  Viri  in  analomiae  patholo- 
gicae ambitu  studiis  immensaque  litterarum  cognitione,  aperuit,  simul  vero 
programma  recens  editum  Cei.  Viri  Dzondi1),  de  cujus  argumento  agendi 
copia  infra  dabitur,  communicavit.  Postea  undecim  adhuc  casus  indagare  mihi 
evenit,  qui  illam  quidem  sententiam,  glandulam  thyreoideam  in  abnormitate 
ista  partes  agere,  evertebant,  quos  vero  tanta  cum  primo  casu  et  inter  se  si- 
militudo intercedebat,  ut  mihi  persuaderetur,  non  fortem  hic  obtinere,  sed  fieri 
contra  non  posse,  quin  rara  ista  aberratio,  ita  definito  semper  loco  occurrens, 
adnata  et  hereditaria,  cum  momento  quodam  in  embryonis  evolutione  neces- 
saria ratione  jungatur.  Quodnam  sit  hoc  momentum,  infra  exponere  conabor, 
exhibita  antea  singulorum  casuum  descriptione , quam  fieri  potest  accuratissima, 
ut  factis  ab  explicatione  sejunctis  propriam  de  re  sententiam  efformandi  copia 
lectori  non  desit. 

PARS  I. 

0 bservationes. 

CASUS  I. 

J o h a n n a F.,  e gente  B.  (puella,  de  qua  in  introductione  egi),  22  annos  nata, 
habitus  subscrofulosi  et  leucophlegmatia’,  pallida,  fuscis  oculis  capilloque  praedita. 

In  dextro  partis  colli  anterioris  latere,  ad  internum  musculi  sternocleido- 
mastoidei, inferiorem  glandulae  thyreoideae  volumine  aliquantum  auctae  mar- 
ginem, \ poli,  a superiore  manubrii  sterni  margine,  apertura  parva  in  cule 
cernitur,  multo  minor  globulo  acus  punctoriae  ordinariae,  margine  angusto,  e 
caeruleo  rubro,  praedita,  plerumque  secreto  exsiccato  conglutinata  et  parum  sub 
oculos  cadens.  Aliquoties  per  diem  cutis  in  hoc  loco  in  tumorem  subrotundum 
magnitudine  et  figura  pisi  tollitur,  quo  facto,  adhibita  extrinsecus  levi  pressione, 
interdum  cliam  sponte,  ex  apertura  guttula  fluidi  limpidi,  crassiusculi,  tenacis, 
albumini  haud  absimilis,  cum  collapsu  tumoris  profluit,  et  apertura  mox  iterum 


')  Dc  fistulis  tracheae  congenitis.  Halae.  1829.  ' 

conglutinata  marginis  tantum  colore  a reliqua  cute  distincta  manet.  Si  pha- 
rynx simulque  larynx  et  glandula  thyreoidea  asperae  arteriae  affixa  elevantur, 
ut  in  deglutiendo  fit,  una  cum  apertura  cutis  proxime  eam  circumdans  insigni- 
ter retrahitur,  itaque  plica  vel  sulcus  transversus  efformatur,  interdum  scmi- 

pollicem  latus  et  satis  profundus,  cujus  in  fundo  apertura  absconditur^  Cujus 

* 

retractionis  causam  fistulae  cum  glandula  thyreoidea  nexum  olim  arguebam, 
nunc  autem  ex  analogia  casus  tertii  aliisque  argumentis  infra  memorandis 
pharyngem  primas  hac  in  re  agere  puto.  Specillum  tenue  argenteum  non  sine 
negotio  introducere  et,  sursum  introrsumque  directum,  dimidiam  fere  lineam 
producere  potui;  in  quo  vero  annoto,  in  disquisitionibus  hujus  generis  nulli 
scopo  therapeutico  inservientibus,  non  in  hoc  tantum  casu,  sed  et  in  2do  et 
4to,  magno  impedimento  mihi  fuisse,  quod  plurimi  homines,  praesertim  femi- 
nae sensibiles,  specilli  applicationem  perhorrescant;  ita  fieri  potuit,  ut  canalis 
fistulosus  longior,  fortasse  incurvatus  vel  ob  angustiam  specillum  non  excipiens, 
investiganti  mihi  sese  subtraheret.  Injectione  ope  siphunculi  Aneliani  facta  vix 
guttula  in  aperturam  intravit,  reliqua  refluxerunt.  Si  ore  nasoque  clausis  ex- 
spiratur, nullus  ex  apertura  aer  prodit.  Quantumvis  investigans  nullam  inveni 
rationem , quae  majoris  in  frequentiorem  rarioremve  fistulae  impletionem  mo- 
menti sit,  excepto  ciborum  sumtu,  qui,  ut  ipse  observavi,  accumulationem  con- 
tenti, sine  dubio  crebre  repetita  motione  quam  fistula  inter  deglutiendum  pa- 
titur, accelerat. 

Quae  omnia  jam  ante  duos  et  quod  excurrit  annos  observata  nunc  quo- 
que, postquam  femina  viro  nupsit  puerumque  peperit,  haud  mutata  invenio, 
praeterea  vero  sinum,  quem  antea  non  indagare  evenit,  2//r  circiter  latum, 
4"  longum,  oblique  introrsum  deorsumque  ab  apertura  extensum,  cujus  ultra 
linem  specillum  adhuc  fere  in  eadem  directione  per  laxam  telam  cellulo- 
sam, uti  tactui  apparet,  promoveri  potest. 

Filiolus  feminae  nullum  talis  conformationis  vestigium  offert,  neque  ma- 
gis  parentes,  sorores,  fratres  ejus.  — De  ortu  fistulae  sciscitanti  mihi,  eam  ad- 
natam  esse,  mater  Joh  anna  e F.  pro  certo  affirmavit;  se  nimirum,  quam  pri- 
mum post  partum  vires  permiserint,  infantes  examinare  solitam  esse,  an  vitium 
corporis  adnatum  fortasse  exhiberent,  quocirca  occupatam  se  secundo  post 

partum  die  in  Johanna  nostra  aperturam  fistulae,  puncturae  acu  effectae 
specie  detexisse;  effluvium  vero  multo  serius  tandem,  quum  infans  meare  in 
ceperit,  apparuisse. 

Medicus  quidam  ante  aliquot  annos  fistulam  sanandi  periculum  fecit,  in- 
troducendo in  aperturam  bacillum  ligneum  acuminatum  liquori  cuidam  corro- 
sivo (probabiliter  liquori  stibii  muriatici)  antea  immersum.  Quod  conamen 
dolor  vehemens,  intumescentia  colli,  suppressio  fluxus,  sensusque  corporis  alieni 
in  pharynge  sequebantur;  per  triduum  omnino  fere  non  deglutire  poterat  ae- 
gra; totusque  hic  symptomatum  minantium  complexus  restituto  demum  cata* 

/ 

plasmatibus  fluxu  paulatim  recessit. 

CASUS  II. 

Sophia  V.,  mactatori  nupta,  27  annos  nata,  capillo  subfusco,  oculis  coe- 
ruleis, figura  gracili,  tenera. 

In  dextro  colli  latere,  ad  externum  capitis  interni  musculi  sternocleido- 
mastoidei marginem,  \ poli,  supra  extremitatem  claviculae  sternalem,  papilla 
pallide  rubra,  ovalis,  planissima  cernitur,  cujus  diameter  maxima,  longa,  mus- 
culi margini  parallela,  oblique  deorsum  introrsumque  tendit,  et  quae  pellicula 
tenui  e muco  exsiccato  composita  inducitur.  Quodsi  hanc  pelliculam  spongia  hu- 
mida  terendo  removes,  papilla  jam  intense  rubra  depressionem  oblongam  exhibet. 
Specillo  tenui  in  sinum  penetrare  licet,  qui  lw,  aeque  ac  papilla,  latus  et  ‘21" 
longus  ab  apertura  deorsum  introrsumque  extenditur,  proxime  sub  cute  hic 
tenuissima  et  fere  pellucida  positus;  ut  sursum  specillum  producerem,  non  suc- 
cessit. In  sinistro  colli  latere,  ad  internum  musculi  sternocleidomastoidei  mar- 
ginem, et  l"  fere  supra  manubrium  sterni,  exacte  igitur  in  eadem  altitudine  et 
tantum  a plano  corporis  mediano  („linea  mediana“  ut  vulgo  dicitur)  paululo 
magis  remota,  papilla  admodum  similis,  sed  rotunda,  V"  diametro,  cernitur 
adeoque  angustam  aperturam  exhibet,  ut  nec  tenuissimum  specillum  introducere 
possem.  Quae  apertura  prius,  semel  fere  quovis  die,  elata  antea  cute  circum- 
dante vesiculae  transp arentis  instar,  guttulam  liquoris  limpidi,  crassiusculi  fun- 
dere  solebat.  Eodem  plane  modo,  sed  mullo  rarius,  major  quoque  ista  in 
dextro  latere  apertura  liquorem  pellucidum  excrevit.  Inter  exspirationem  ore 

nasoque  clausis  institutam  e neutra  aperturarum  aer  prodit.  Aperturae  pha- 
ryngis inter  deglutiendum  motus  non  sequuntur. 

Femina,  postquam  primum  ipsam  videram,  paucis  diebus  post  febre  puer- 
perali capta,  interque  hanc  cum  lochiorum  et  lactis  excretione  etiam  fluxus  e 
fistulis  plane  suppressus  est.  Valetudine  restituta  apertura  dextra  nondum 
omnino,  sinistra  tertio  tantum  vel  secundo  quovis  die  aliquid  fudit. 

De  aperturarum  ortu  femina  hoc  tantum  tradere  potest,  se  ipsas,  quantum 
recordari  possit,  semper  novisse.  De  liberis  ejus  major  natu  puella  eandem 
abnormitatem  ostendit  (v.  casum  sequentem),  minore  puero  integro.  Praeterea 
in  matre  feminae  neque  minus  in  sorore  liujusque  4 liberis  eandem  affectio- 
nem adesse  vel  in  iis  fato  jam  ereptis  affuisse,  certior  factus  sum,  altera  so- 
rore et  fratre  integris. 

CASUS  III. 

Augusta  V.,  5|  annos  nata,  Sophiae  V.  filia  (vid.  cas.  antecedentem), 
habitu  pastoso,  scrofuloso,  flava,  oculis  coeruleis,  semper  fere  coryza  laborans, 
subsurda. 

In  dextro  colli  latere,  ad  internum  M.  sternocleidomastoidei  marginem, 
\ poli,  a superiore  manubrii  sterni  margine,  parva  cutis  depressio  cernitur,  inde 
oriens  quod  vera  fistulae  apertura  paululum  introrsum  sursumque  semper  tra- 
hitur et  a cute  supra  posita  pliculam  transversam  formante  tegitur.  Quae 
plicula  lineam  longa  inter  deglutiendum  ad  trientis  pollicis  longitudinem  exten- 
ditur. Si  cutis  collis  deorsum  fortiter  trahitur,  plica  distrahitur,  et  cernitur 
apertura  globulum  acus  punctoriae  minoris  magnitudine  aequans,  cujus  ambi- 
tus nihil  alieni  exhibet.  Excernit  apertura  liquoris  puri  similis  quantitatem 
variabilem,  interdum  4 — 5 guttulas  se  excipientes.  Excretione  per  aliquod 
tempus  cessante,  liquore  igitur  collecto,  fistula  tactui  funiculi  ad  instar  pennam 
corvinam  crassitie  aequantis  et  sub  cute  in  directione  statim  describenda  de- 
currentis se  exhibet,  e quo  modica  vi  fluidum  exprimere  licet.  Tumor  iste, 
qui  in  nonnullis  aliis  casibus  ante  evacuationem  in  regione  aperturae  sese  ex- 
tollit, hic  desideratur,  probabiliter  quia  fistula  contento  spatium  sufficiens  prae- 
bet, fortasse  etiam  quia  secretum  copiosius  firmiorem  aperturae  conglutinatio- 

nem  impedit.  Specillum  facile  introducitur  et  in  directione  versus  magnum 
ossis  hyoidei  cornu,  sursum  igitur  et  paulo  extrorsum,  per  \\  pollices  promo- 
vetur, ita  quidem  ut  initio  proxime  sub  cute,  supra  vero  longius  ab  ipsa  re- 
motum procedat.  Ubi  ore  naribusque  clausis  exspiratur,  nullus  ex  apertura 
aer  prodit. 

Ut  fistulam  accuratius  adhuc,  quam  specillo  fieri  poterat,  indagarem,  si- 
phunculum Anelianum  liquore  quodam  miti  impletum  admovi.  Quem  com- 
plete evacuare  evenit,  quin  tantillum  liquoris  effluxerit  vel  locus  aliquis  intumu- 
erit. Inter  injectionem  puella  continuo  deglutiebat  et  postea  saporem  quoque 
liquoris  injecti  recte  indicavit.  Quod  experimentum  fistulae  cum  pharynge 
nexum  aperte  probans  saepius  coram  testibus  repetii,  de  quibus  hic  Illustrissi- 
mum Virum  Rudolphi  tantum  nomino,  cujus  testimonium  ob  severum,  quod 
statuendis  factis  adhibere  solet,  judicium  longe  summae  absque  dubio  auctori- 
tatis est.  Semel,  ubi  in  injectione  instituenda  vehementiam  quandam  posueram, 
puella,  se  ipsam  in  aure  (in  tuba  Eustachiana?)  sensisse,  tradidit. 

Fistulam  adnatam  esse,  ex  illis,  quae  mater  tradit,  concludere  licet,  quae 
pro  certo  meminit,  se,  quum  infantem  paucis  a natu  hebdomadibus  ipsa  pri- 
mum mundaret,  statim  aperturam  deprehendisse,  excretionem  vero  post  tertium 
tandem  annum  apparuisse.  Cujus  qualitas  ex  illo  inde  tempore  semper  eadem 
fuit,  copia  vero  admodum  variabilis ; antehac  interdum  per  aliquot  dies  nihil 
effluxisse  traditur,  nunc  vero  saepius  de  die  aliquid  profluit,  ita  ut  pannus 
collaris  puellulae  semper  inde  contaminetur.  Quavis  excitatione,  imprimis  vero 
motibus  violentis,  excretio  manifesto  augetur. 

His  jam  scriptis,  nuntius  inibi  venit,  etiam  in  altero  colli  latere  secretio- 
nem incipientem  sese  manifestare.  Denuo  investigans  in  sinistro  latere  in  eodem 
loco,  quo  in  dextro,  lineis  tantum  nonnullis  profundius,  maculam  exiguam,  ob- 
servatu difficilem,  subfuscam  inveni,  instructam  apertura,  quae  secreto  tantum 
prodeunte  quodammodo  sub  oculos  cadebat,  ceterum  vero  vel  armato  oculo 
vix  conspicua  erat.  Secretum  spissiusculum  ejusdem  quam  jam  descripsi  indo- 
lis erat.  Postquam  puellam  per  hebdomadem  saepius  visitaveram,  macula 
magis  conspicua  evadere  videbatur,  secretum  aperte  copiosius  existebat  atque 
ubi  collectum  erat,  meatum  patefaciebat  ab  apertura  sursum  deorsumque  ex- 

tensum,  qui  prope  claviculam  in  intumescenti am  subglobosam  terminare  vide- 
batur. Ex  quo  haec  altera  fistula  liquidum  excernere  incepit,  excretio  prioris 
admodum  imminuta  est. 

CASUS  IV. 

Charlotta  N.,  molitoris  cujusdam  uxor,  35  annos  nata,  subfusca,  valida, 
illius  feminae,  de  qua  observatione  secunda  egimus,  soror. 

In  dextro  colli  latere,  in  sulculo  inter  extremitatem  claviculae  sternalem 
et  insertionem  musculi  sternocleidomastoidei  sternalem,  papillam  rotundam, 
planam,  laete  rubram,  lineam  diametro  aequantem,  apertura  instructam  vides. 
Si  cutem  tendis  sursum  deorsumque  trahens,  observare  licet,  inferius  papillae 
dimidium  fovea  semicirculari  occupari,  cujus  margo  superior,  rectus,  parvulis 

K 

aliquot  locis  elevatis  notatus,  in  diametro  papillae  transversali  positus  est,  dum 
inferior  semicircularis  limbo  tenui  rubro,  ambitu  papillae,  circumdatur.  In  quo 
inferiore  margine  specillum  tenue  ubique  ad  semilineam  usque,  nulla  vero  di- 
rectione profundius  (conf.  tamen,  quae  p.  3.  monuimus),  sub  cute  hoc  loco  ita 
tenui,  ut  globulus  specilli  prope  marginem  per  ipsam  transpareat,  promoveri 
potest.  Apertura  neque  pharyngis  motus  sequitur  neque  aerem  excludit.  Ef- 
fluvium non  vidi,  quia  feminam  non  in  hac  urbe  habitantem  semel  modo  exa- 
minare poteram.  Narrat  vero,  culem  in  regione  aperturae  interdum  forma 
vesiculae  transparentis  elevari  cum  dolore  urente,  haud  ita  vehemente  tamen, 
quem  guttulam  liquoris  limpidi,  subtenuis  in  vesicula  contentam  pressione  eva- 
cuando tollat;  tempus  ad  colligendam  quantitatem  illam  necessarium  admo- 
dum variare,  interdum,  praesertim  exaltatione  qualicunque  praegressa,  paucas 
horas  sufficere,  ita  ut  quinquies,  sexies,  saepiusve  de  die  fistulam  evacuare 
oporteat.  Femina  praeter  baryoecoiam  e puerperio  ultimo  residuam  optima 
valetudine  fruitur.  Ouinque  liberos  peperit,  puerum  et  quatuor  puellas,  qui 
omnes,  ut  mater  refert,  excepta  tertia  infante,  ejusmodi  fistulam  cum  eadem 
excretione  limpida,  exacte  in  eodem  loco  et  latere  ac  in  matre,  adnatam  exhi- 
bebant, omnesque  adhuc  superstites  sunt,  excepta  puella  minima,  quae  bien- 
nium nata  defuncta  est.  Mater  quoque  feminae  nostrae  defuncta  ejusmodi 
fistulam  indeque  dolorem  quendam  urentem  patiebatur,  quare  — uti  Char- 

lotta  N.,  non  vero  Sophia  V.,  octo  annis  minor,  bene  recordatur — utrique 
filiae,  ut  crebre  fistulam  exprimeret,  a teneris  inculcabat. 


CASUS  V — IX. 


Habemus  ergo  hic  in  4 liberis  casus  a quinto  ad  octavum,  in  matre  no- 
num. In  quo  annotandum,  octo  casus  in  eadem  familia  et  quidem  in  tribus 
generationibus  se  excipientibus  ita  sese  exhibere,  ut  eas  hereditarias  esse  nul- 
lus dubitare  possis.  Quod  ut  sub  oculos  cadat,  jurisconsultorum  more  stemma 
familiae  addo. 

Feinina. 


Casus  IX. 

^ 


1. 

Filia. 

Cas.  IV. 

- 


_ 2. 

Filius,  qui 
fistula  caret. 


1. 

Filia. 

Cas.  V. 


% 3.  4.  5. 

Filia,  quae  Filius.  Filia.  Filia. 

fistula  ca-  Cas.  VI.  Cas.  VII.  Cas.  VIII. 

ret. 


3. 

Filia. 

Cas.  II. 


1.  2. 

Filia.  Filius,  qui 

Cas.  III.  fistula  ca- 


4. 

Filia,  quae 
fistula  caret. 


ret. 


CASUS  X. 

Z.,  verbi  divini  minister,  42  annos  natus,  corpore  valido,  fere  athletico, 
perfecta  valetudine  gaudens. 

In  dextro  colli  latere,  prope  extremitatem  claviculae  sternalem,  ad  internum 
capitis  externi  M.  sternocleidomastoidei  marginem,  in  cute  quoad  colorem 
immutata  depressio  cernitur  globulum  acus  punctoriae  minoris  magnitudine 
aequans,  quae  introitum  fistulae  vix  sub  oculos  cadentem  continet.  Ab  hoc  inde 
loco  funiculum  pennam  corvinam  crassitie  aequantem,  sursum  introrsumque 
sub  cute  progredientem,  tandem  sub  anteriore  musculi  sternocleidomastoidei 
margine  evanescentem  tactu  persequi  licet.  Inter  deglutiendum  cutis  circa 
aperturam  pliculam  eiformat  parum  profundam,  semipollicem  circa  longam,  quae 
plicula  simul  paulo  sursum  trahitur.  Specilli  introducendi  copia  mihi  non 
erat;  introductum  vero  est  prioribus  annis,  ubi  ad  eum  usque  locum  produ- 
cere evenit,  quo  funiculus  iste  pone  musculum  absconditur.  Si  ore  nasoque 
clausis  exspiratur,  nullus  ex  apertura  aer  prodit.  Materia  e fistula  excreta  pu- 

riformis  esi,  copia  varians,  antehac  interdum  usque  ad  dimidium  cochlear  mi- 
nus per  diem  accessisse  traditur.  Maxima  excernebatur  copia  aestate,  neque  non 
post  quamlibet  exaltationem  motibus  violentis,  potibus  excitantibus  (vino,  infuso 
coffeae  fortiore  e.  s.  p.)  aliavc.  causa  effectam.  De  modo,  quo  fistula  evacua- 
tur, an,  ut  in  plurimis  casibus,  praecedente  intumescentia,  certior  fieri  non  po- 
teram, quia  locus  non,  ut  in  feminis,  denudatus  vel  leviter  modo  obtectus  ha- 
betur; suspicor  vero,  rem  ut  in  tertio  casu  huic  simillimo  se  habere  (cf.  p.  5.). 

In  sinistro  colli  latere,  plane  in  eodem  loco,  quo  in  dextro  apertura  est, 
modo  lineam  circiter  profundius,  arcte  juxta  claviculam,  pars  cutis  lineae  dia- 
metro, laete  rubra,  aperturam  parvam  exhibet,  quae  liquorem  quoque  excernit, 
sed  ita  exigua  copia,  ut  apertura  me  inquirente  demum  primum  a Viro  ob- 
servaretur. 

Fistula  dextra  paulo  post  partum  a matre  Viri  detecta  est,  quae  ipsi  sae- 
pius narravit,  se  paucis  a natu  diebus  ipsum  spongia  lavantem  observasse, 
filamentum  tenax  spongia  e collo  protrahi  posse,  et  accuratius  investigantem 
invenisse,  filamentum  liquore  ex  apertura  in  collo  sita  excreto  formari;  quae 
res  postea  inter  lavandum  semper  se  exhibuerit.  Vir  humanissimus  lepide 
narravit,  se  olim,  cum  Berolini  in  domo  comitis  cujusdam  degeret,  cultrum 
beati  Mursinnae  a jugulo  vix  arcere  potuisse,  semper  contendentis,  talem  af- 
fectionem perraram,  etsi  nihil  incommodi  ferret,  tamen  in  majorem  artis  glo- 
riam scalpello  tolli  debere.  Hoc  ultimo  biennio  et  anno  effluvium  diminutum 
est,  imo  interdum  per  aliquod  tempus  fere  evanuit.  — Neque  in  parentibus 
Viri,  neque  in  septem  ejus  fratribus  septemque  liberis  ejusmodi  fistulae  vesti- 
gium observatum  est. 

CASUS  XI. 

M.  sartor,  34  annos  natus,  constitutione  valida,  sanus. 

In  dextro  colli  latere,  arcte  extra  insertionem  capitis  interni  musculi  ster- 
nocleidomastoidei, paulo  infra  marginem  superiorem  anteriorem  extremitatis 
sternalis  claviculae,  depressio  subrubra,  globulum  acus  punctoriae  minoris  ma- 
gnitudine aequans,  nullum  specillum  excipiens,  apparet.  2///  infra  hanc  et 
magis  extrorsum  in  elevatione  planiuscula  foveam  ovalem  V"  longam,  \r,/  la- 

tam  vides,  cujus  diameter  longitudinalis  oblique  introrsum  deorsumque  dirigi- 
tur. Quam  foveam,  corpusculum  subrubrum  explet,  telangiectasiae,  qualis  saepe 
in  infantibus  observatur,  simile,  interna  et  inferiore  parte  cum  margine  foveae 
arcte  conjunctum,  superiore  et  exteriore  vero  hunc  marginem  modo  tangens, 
ita  ut  specillum  inter  utrumque  introducere  et  ad  liberam  marginis  partem 
ubique  per  1 — sub  cute  promovere  possis.  Nullum  vidi  secretum.  — X" 
profundius  et  iterum  magis  introrsum,  perpendiculari  fere  directione  sub  su- 
prema depressione,  tertia,  haud  profunda,  X"  diametro,  cernitur,  in  qua  media 
aperturam  globulo  acus  punctoriae  magnitudine  parem  vides,  quae,  ubi  locus 
premitur,  guttulam  liquoris  limpidi  viscidi  prodit.  Specillum  facili  negotio 
introducitur  et  per  dimidium  pollicem  sursum  producitur,  quin  impedimento 
distincto  occurrat.  Arcte  sub  infima  apertura  irregularis  quaedam  cutis  pars, 
| poli,  lata,  reliqua  cute  pallidior  limbosoque  margine  instructa,  cicatricem  simu- 
lat. Aperturae  motus  pharyngis  non  sequuntur,  sed  ubi  caput  valde  sinistror- 
sum vertitur,  ea  pars  cutis,  qua  aperturae  continentur,  sursum,  supra  clavicu- 
lam trahitur.  Siphunculi  Aneliani  admoti  contentum  dimidium  in  imam  aper- 
turam injicere  mihi  evenit,  siinulque  motum  deglubendi  observare;  tum  vero 
nimia  hominis  timiditas  animi  deliquium  provocavit  impedivitque,  quominus  in- 
jectionem perficerem  et  repeterem;  quare  probabilem  cum  oesophago  nexum 
certo  affirmare  non  possum. 

De  aperturarum  ortu  homo  noster  haec  tradit.  Ante  quadriennium  fere 
in  supremae  aperturae  nunc  clausae  loco  quondam  matutino  tempore  maculam 
rubram  animadvertit,  quam  cimicis  morsu  effectam  esse  nunc  adhuc  credit. 
Cutem  extollens  et  premens,  locum  madefieri,  observabat.  Quam  excretio- 
nem,  postquam  per  aliquod  tempus  exigua  copia  perduravisset,  cessasse  tra- 
dit, dum  simul  apertura  altera,  media,  se.se  efformaret,  quae  tunc  excretionem 
pari  modo  exhibuerit,  usque  dum  infima  apertura  serius  apparens  functionem 
istam  susceperit.  Maculam  iilam  cicatrici  similem  ante  indagationem  meam 
nunquam  animadvertit,  contenditque,  se  nunquam  inflammatione,  abscessu,  ul- 
cere aliave  affectione  in  collo  vexatum  esse,  cui  hujus  maculae  aut  illarum 
aperturarum  ortus  adscribi  posset. 

Qua  traditione  credere  posses,  aperturas  provectiore  demum  aetate  aequi- 

sitas  esse.  Quum  vero  explicari  non  possit,  quomodo  integris  omnibus  vicinis 
partibus,  sine  inflammatione  et  abscessu,  secreti  copia  ita  exigua,  imo  vix  per- 
spicua, hae  fistulae  altera  alteram  subsequentes  oriri  potuerint;  quum  aperturae 
in  eodem  latere  et  loco,  quem  fistulae  adnatae  hucusque  descriptae  amare  vi- 
dentur (cf.  cas.  IV.  — X.),  exstent;  quum  aperturarum,  imprimis  secundae,  ha- 
bitus cum  nonnullis  jam  descriptis  (cf.  cas.  II.  et  IV.)  mirum  quantum  conve- 
niat, nexusque  cum  oesophago  haud  improbabilis  sit;  — dubitationi  vix  locus 
remanere  videtur,  quin  hae  quoque  fistulae  adnatae  et  antea  modo,  quum  pa- 
rum sub  oculos  caderent,  transvisae  sint;  quae  conjectura  illis,  quae  in  casu  III. 
de  fistula  serius  detecta  sinistri  lateris  tradidimus,  probabilior  adhuc  fit. 

• N 5 I 

Casuum  undecim  jam  descriptorum  summa  haec  esse  videtur: 

1)  Congenita  et  hereditaria  exstat  deformatio,  fistulam  exhibens,  cujus  aper- 
tura externa  in  anteriore  laterali  colli  parte,  et  quidem  prope  sternum  ac 

claviculam  invenitur.  Solemnissimus  locus  angulus  capite  musculi  sterno- 

✓ 

cleidomastoidei  interno  et  extremitate  claviculae  sternali  confectus  videtur 
esse  (Cas.  IV.  — VIII.  X.  XI.),  interdum  vero  apertura  in  latere  mu- 
sculi interno  est  (Cas.  I.  — III.);  ac  vel  in  utroque  latere  adest  (Cas.  II.  III. 
X.)  vel,  quantum  hucusque  observatum,  in  dextro  tantum ; ubi  in  utroque 
adest,  dextra  semper  amplior  pauloque  altius  sita  invenitur. 

2)  Apertura  (externa)  semper  minima  est,  interdum  margine  colorato  cincta 
vel  papillulae  instar  tumens,  nonnunquam  vix  conspicua. 

3)  Apertura  interdum  tractui  pharyngis  obsequitur  (Cas.  I.  III.  X.) ; interdum 
specillum  in  illa  directione  introducere  licet  (Cas.  III.  X.  XI.);  in  aliis  ca- 
sibus sinuositas  infra  fistulam  reperitur.  Uno  in  casu  fluidum  per  aper- 
turam in  pharyngem  injicere  evenit  (Cas.  III);  in  altero  conamen  fistulam 
sanandi  molestias  in  pharynge  excitavit  (Cas.  I.). 

4)  Fistula  in  plurimis  casibus  fluidum  limpidum  spissiusculum  excernit,  inter- 
dum fluidum  puri  simile  et  tunc  copiosius  (Cas.  III.  X.). 

5)  De  11  casibus  3 in  viris,  8 in  feminis  observati  sunt. 

<))  In  nonnullis  casibus  fistulae,  etsi  probabiliter  jam  a natu  inde  adfuerint, 
tamen  serius  magis  evolutae  sunt  (Cas.  III.  XI.). 

Fistulae  descriptae  affinitate  quadam  fistulas  tracheales  a Cei.  Viro 
Dzondi  descriptas  aperto  contingunt,  licet  natura  et,  ut  videtur,  origine  multum 
ab  iis  recedant.  Ac  mirum  est,  duo  conformationis  vitia  specie  ita  sibi  similia, 
natura  longe  diversa,  antehac  ignota,  eodem  fere  tempore  detecta  esse.  Sunt 
quoque  fata  libellis! 

Similitudo  inter  utraque  vitia  haec  est,  quod  fistularum  parvarum  forma, 
congenita  et  hereditaria,  in  collo  inveniuntur;  differentia  sub  oculos  cadit,  ubi 
meas  descriptiones  cum  illa  casus  secundi  Dzondiani,  qui  normam  vel  ty- 
pum fistularum  trachealium  exhibere  mihi  videtur,  comparas,  quae  haec  est: 
In  media  anteriore  parte  colli,  in  regione  incisurae  cartilaginis  thyreoideae 
vulnus  erat  parvum,  rotundum  lineae  circiter  magnum,  margine  neque  ru- 
,,bente,  neque  tumente,  neque  vallo  carneo  circumdatum,  tactu  parum  dolens, 
quo  lymphae  puriformis  guttulae  quaedam,  dum  comprimebatur  effluxerunt. 
Specillo  argenteo  examinatum  cavum  duarum  aut  trium  linearum  fere  rotun- 
dum, parum  profundum  ostendit.  Canali  sprofundior  intrans  specillo  haud  in- 
veniri potuit,  nec  adhibito  tenuiore  specillo  ob  canalis  angustiam  et  obliquam 
„directionem  usque  in  tracheam  perveniri  potuit;  verum  quotiescunque  naribus 
,, compressis  et  firmiter  clausis  aer  e pulmonibus  cum  intentione  sursum  preme- 
,,batur,  parvulae  bullulae  e fundo  ulceris  fistulosi  emerserunt,  aperto  quippe 
,, indicio,  fistulam  usque  ad  et  in  cavum  tracheae  pertingere.^  (L.  I.  p.  7,  8.) 

Vid  es,  hunc  deformationem  ad  vitia  a defectu  continuitatis,  qualis  in  plano 
corporis  mediano,  et  quidem  in  capite,  pectore  et  abdomine,  saepissime  obser- 
vatus est,  justo  referri,  dum  fistulae  a me  observatae  in  utroque  latere  sym- 
metricae  longe  aliam  originem  produnt,  de  qua  mox  agam.  Antea  vero,  ne 
nihil,  quod  ad  rem  faciat,  mittamus,  monendum  est,  in  quarto  eodemque  ul- 
timo casuum  Dzondianorum  nexum  cum  trachea  haud  evictum  esse,  ita  ut 
suspicari  liceat,  Cei.  Virum  Dzondi  hunc  casum  ad  fistulas  hac  commentatiun- 
cula  tractatas  computaturum  fuisse,  si  tunc  jam  ipsi  notae  fuissent. 


Quod  ad  ortum  harum  fistularum  attinet,  nullo  argumento  egere  credo, 
similitudinem  eas  intercedentem  haud  fortuitam  esse,  sed  causam  communem 
potius  quandam  necessario  exstare,  quae  naturam  locumque  earum  determinet 

Neque  magis  argumento  egere  mihi  videtur , non  morbum  quendam  foetus, 
qualis  in  adultis  occurrit,  sed  aberrationem  modo  nisus  formativi  probabiliter 
causam  argui  posse.  Inter  omnes  ejusmodi  aberrationes  illae,  quae  persistente 
priore  quodam  evolutionis  gradu  efficiuntur  ( Hemmungsbildungeri) , maxime 
patent.  Ac  secundum  principium,  hypothesin  quamlibet  quam  simplicissimam 
esse  debere,  nullam  aliam  deformationis  hic  tractatae  causam  respiceremus,  si 
historia  evolutionis  embryonis  humani  formationem  transitoriam  nobis  exhibe- 
ret, qua  praeter  normam  remanente  et  stabilita  omnia  antea  descripta  facili 
negotio  explicare  possemus.  Atqui  talem  habemus  fissuras  branchiales 
a Cei.  Yiro  Rathke  detectas;  quare  brevem  memorabilis  hujus  inventi,  quod 
Cei.  Yir.  Burdach  ad  gravissima  aevi  nostri  jure  refert,  historiam  subjungamus. 


PARS  II. 


Fissurarum  branchialium  his  t oria  succincta . 

A.  1825.  Rathke  *)  in  embryone  porcino  trium  hebdomadum,  3r//  longo, 
pone  caput  in  utroque  latere  quatuor  fissuras  vidit  a superficie  externa  corpo- 
ris in  cavum  pharyngis  penetrantes  et  a capite  retrorsum  secundum  ordinem 
magnitudine  decrescentes.  In  embryone  equino  8/7/  longo,  cujus  collum  ex- 
terne integrum  erat,  interna  cavi  pharyngis  facies  quatuor  in  utroque  latere 
sulcos  monstrabat,  aperturarum  clausarum  vestigia.  Postea  idem  vir*  2)  in  em- 
bryone gallinaceo  tres  ejusmodi  fissuras  in  utroque  colli  latere  invenit,  quarum 
prima,  maxime  antrorsum  sita,  parte  quadam  prominente  operculo  branchiali 
piscium  plurimorum  quodammodo  simili  obtegebatur 3).  Qua  similitudine  Cei. 
Yir,  qui  antea  fissuras  illas  cum  aperturis  branchialibus  Squalorum  comparaverat, 
fortasse  jam  eo  ductus  est,  ut  laminas  arcuatas  fissuris  inter jeetas  branchiis 


')  Isis • 1S25.  H.  VI.  S.  747. 

2)  Ibid.  H.  X.  S.  1100. 

J)  Notatu  dignum  eat,  jam  MalpigHIUM  aliquid  fissuris  branchialibus  vel  saltem  operculo  illi  branchiali 
simile  in  embryone  gallinaceo  non  quidem  descripsisse,  sed,  uti  milii  quidem  videtur,  in  icone  adumbrasse ; 
ef.  ejus  Append,  repetitas  auctascj . de  ovo  incubato  obss,  cont,  Lond . 1686*  Tab.  V.  f.  38. 

piscium  plurimorum  respondere  censeret,  magis  tamen  eo,  quod  branchias  Biennii 
\i\ipari  in  priore  evolutionis  periodo  cum  laminis  istis  plane  convenire  inve- 
nit l}.  Maxime  vero  haec  sententia  invento  illo  confirmata  est,  systema  vasorum 
in  embryone  gallinaceo  initio  plane  ac  in  piscibus  se  habere.  A.  1826.  nimi- 
rum m.  Sept.  Gei.  Vir  Huschke  2)  cum  naturae  scrutatoribus  et  medicis  Dre- 
sdae  congregatis  ut  summam  observationum  suarum  de  evolutione  embryonis 
gallinacei  communicavit,  aortam  e corde  profectam  et  inter  fissuras  branchiales 
utriusque  lateris  decurrentem  sex  vasa  angulis  rectis  emittere,  quae  ad  internam 
faciem  arcuum  branchialium  (quod  nomen  laminis  illis  branchiarum  rudi- 
mentis imposuit)  decurrant  et  ad  columnam  vertebralem  denuo  in  aortam  de- 
scendentem conjungantur.  Paululum  ab  his  recedunt,  tamen,  quod  ad  summam 
rei  attinet,  cum  iis  congruunt  illae  Rathkii  observationes,  quae  Novembri  m. 
a.  1826.  Academiae  Caes.  Leopold.  Carol.  N.  C.  traditae  sunt3).  Idem  valet 
de  disquisitionibus  eodem  tempore  a CeL  Viro  v.  Baer  institutis,  ad  quas, 
quum  plenissimae  de  hoc  argumento  sint,  infra  regrediemur;  quinque  in  utro- 
que latere  emissa  invenit  vasa,  quorum  duo  jam  a quarto  incubationis  die 
evanescunt.  Vidit  praeterea  fissuras  branchiales  in  embryonibus  Colubri 
Natricis  et  Lacertae  agilis.  A.  1827.  Octobri  m.  Rathke  in  humano  quo- 
que embryone  6 — 7 hebdomadum  fissuras  branchiales  reperit  et  disquisi- 
tionibus prioribus  nisus  enuntiavit,  istas  fissuras  in  omnibus  absque  dubio  ver- 
tebratis in  priore  quadam  evolutionis  periodo  adesse.  Postea  v.  Baer  etiam 
in  canibus  et  cuniculis  quatuor  in  utroque  latere  fissuras  branchiales  et  in 
quinque  illarum  et  fissurae  oris  situ  efformatis  arcubus  branchialibus  quinque 
arcus  vasorum  a latere  abdominali  ad  dorsum  decurrentes  vidit 4).  Idem  vir 
illam  partem,  quam  Rathke  cum  operculo  piscium  branchiali  comparat,  etiam 
in  homine  mammalibusque  modo  nominatis  vidit. 

Antequam  jam  partes  branchiis  analogas  describamus,  quales  in  humano 


‘)  Act.  Acad.  Leop.  Carol.  Tom.  XIV.  P.  I.  Tab.  XVII.  f,g.  5—8. 

a)  Isis.  1827.  S.  401.  - lbid.  1828.  H.  2.  S.  1G0. 

3)  /\cta  Acad.  1.  c. 

4)  Mcckel  Archiv  f.  Artat,  u.  Physiol.  1827.  No.  IV.  S.  556.  — 1828.  No.  I.  8.  143-  — v.  Baer. 
de  ovi  mammalium  et  hominis  geuesi.  Lipsiae  1828.  Fig.  VIIa. 

embryone  observatae  sunt,  descriptionem  earum,  quales  in  embryone  galli- 
naceo apparent  et  iterum  evanescunt,  exhibeamus.  Credimus  nimirum,  hanc 
descriptionem,  in  qua  adornanda  Cei.  Viros  V.  Baer  et  Rathke  sequimur, 
eo  potius  ad  supplendas  mancas,  quas  adhuc  de  eodem  in  humano  embryone 
processu  habemus,  cognitiones  inservire  posse,  cum  omnes  recentioris  aevi  in- 
dagationes summam  primae  avium  ejusdemque  mammalium  formationis  simili- 
tudinem magis  magisque  stiterint. 

Secundum  v.  Baer *  2)  ineunte  tertio  incubationis  die  anterior  cordis  finis, 
qui  postea  bulbus  aortae  evadit,  in  quatuor  arcuum  paria  dividitur,  quorum 
primum  ad  posteriorem  3)  aperturae  oiis  marginem  decurrit  et  capacissimum 
est,  dum  postremum  vix  perspici  potest.  Inter  istos  vasorum  arcus  massa 
corporis  extenuatur,  itaque  paulatim  tria  fissurarum  paria  oriuntur,  ac  primum 
quidem  duo  anteriora,  tunc  tertium.  Fissurae  usque  in  canalis  cibarii  initium, 
quod  in  cavum  pharyngis  postea  efformatur,  penetrant,  et  vasa  in  falciformibus 

laminarum  ventralium  sectionibus  (arcubus  branchialibus)  jacent,  quae  extror- 

% 

sum  convexae  et  latiores,  introrsum  concavae  et  angustiores,  cum  iis  lateris  op- 
positi membrana  tenui  infra  conjunguntur.  Fissurae  parallela  fere  directione 
et  cum  axi  corporis  longitudinali  angulum  rectum  efformante  sitae  sunt.  Ar- 
cus vasorum  in  utroque  latere  ad  inferiorem  columnae  vertebralis  faciem  con- 
junguntur itaque  duas  radices  componunt,  quae  junctae  aortam  descendentem 
constituunt.  Versus  finem  tertii  diei  arcus  primus  tenuior  evadit,  dum  secun- 
dus et  tertius  volumine  crescunt;  quarto  die  primus  evanescit.  Etiam  arcus 
secundus  paulatim  decrescit,  tertius  et  quartus  crescunt,  et  quintus  adhuc  eodem 
die  accedit.  Simul  vero  primus  arcus  branchialis  inter  aperturam  oris  et  pri- 
mam fissuram  branchialem  situs  (futura  maxilla  inferior)  valde  incrassatur; 
arcus  secundus  extrorsum  in  laminam  extollitur  (operculum  branchiale  Rathkii), 
cujus  margo  paulatim  magis  retrorsum  dirigitur,  ita  ut  versus  finem  quarti 


')  Meckcl  Archiv.  1827.  S.  557.  — J828.  S.  144.  ff. 

2)  Ueber  Eutwickliingsgeschichte  der  Thiere.  Kdnigsb.  1828.  S.  57.  ff.  Etiam  in  Burdach 
Physiologie.  Bd.  II.  S.  281.  ff. 

J)  Notandum  est,  embryonem  latere  abdominali  vitello  incumbere,  situmqu£  partium  inde  definiri,  ita 
ut  latus  abdominale  inferius  sit,  dorsale  superius,  anterior  ea  pars  quae  vertici  propior  est,  e.  s.  p. 

diei  fissuram  secundam  adeo  tegat,  ut  nonnisi  a tergo  conspici  possit.  Prima 
fissura  tela  formativa  clauditur;  inter  quartum  et  quintum  arcum  vasorum  nova 
fissura  eaque  magis  rotunda  efformatur,  quae  parva  manet1).  Omnes  arcus 
branchiales,  praecipue  vero  duo  anteriores,  incrassantur,  extremitatibus  inferio- 
ribus sibi  appropinquant,  et  inter  eos  firma  telae  formativae  stria  jacet  similis 
mediae  ossium  seriei  in  apparatu  branchiali  piscium,  cui  tota  haec  conformatio 
admodum  similis  exstat.  — Quinto  die  secundum  quoque  par  arcuum  vasorum 
evanescit;  de  postremo  arcus  dextri  lateris  amplificatur,  ita  ut  primo  intuitu 
in  dextro  latere  tres,  in  sinistro  duos  m odo  arcus  vasorum  cernere  tibi  videa- 
ris 2).  Prima  fissura  branchialis  difficillima  cognitu  evadit,  secunda  operculo 
branchiali  crescente  magis  magisque  obtegitur,  diutius  tamen  aperta  manet  dua- 
abus  postremis,  quae  versus  finem  quinti  diei  clauduntur.  Primus  arcus  bran- 
chialis admodum  incrassatur,  e plano  in  quo  reliqui  siti  sunt,  magis  magisque 
prominet,  et  in  maxillam  inferiorem  mutatur;  supra  ipsum  et  secundum  arcum 
os  hyoideum  efformatur.  Sexto  die  arcus  vasorum  adhuc  superstites  retror- 
sum trahuntur,  dum  collum  elongatur  et  extenditur;  operculum  vero  bran- 
chiale fissuras  adhuc  superstites  crescendo  tegit,  retrorsum  elongatur,  superficiei 
colli  arcte  sesc  apponit,  et  cito  dificillimum  cognitu  evadit;  interdum  vero  margo 
ejus  posterior  adhuc  per  aliquod  tempus  taeniolae  elatae  forma  conspicuus 
manet.  — P1  eniorem  adhuc  notitiam  de  modo , quo  operculum  branchiale 
evanescat,  Rathke  exhibuit,  cujus  descriptionem  hic  ipsis  ejus  verbis  excipi- 
mus, quia  locum  exacte  indicat,  in  quo  fissuras  branchiales  sitas  esse  oportet, 
si  quando  declinatione  nisus  formativi  remanserint. 

„Der  Unterkiefer  ist  cnn  sechsten  Tage  schon  um  ein  bedeutendes  starker 
„hervorgetretert,  und  dadurch  die  Furche  zmschen  ihm  und  dem  hi  emende  ckel- 
artigen  Theile  tiefer  geworden , so  dafs  * zmschen  beiden  Theilen  schon  eine  iiefe 


J)  tfAm  funften  Tage  der  Bebriitung  haberi  sicli  bei  einigen  Embryoneii  die  beiden  hintersten 
K.iemenspalten  jeder  Seite  schon  so  verkleinert , dafs  sie  nur  ais  ganz  hleine  und  kaum  noch  sichtbare 
runde  Locher  erscheinen,if  Rathke  In  Actis  Acad.  Cacs.  Leopold.  Carol.  Vol.  XIV.  P.  I.  p.  171. 

2)  Sexto  dic  arcus  lateris  sinistri  quintus  evanescit  et  reliqui  quinque  arcus  vasorum  persistunt,  ita 
ut  tertius  utriusque  lateris  postea  in  arteriam  anonymam,  quartus  dextri  lateris  in  truncum  aortae  descen- 
dentis, quarius  sinistri  et  quinius  dextri  lateris  in  arterias  pulmonales  mutentur.  Bulbus  aortae  in  duo  vasa 
dividitur,  quorum  alterum  (truncus  aortae)  c sinistro  ventriculo  oriens  truncis  anonymis  ct  aortae  descen- 
denti sanguine  prospicit,  alterum  e dextro  ventriculo  oriens  truncum  arteriae  pulmonalis  sistit. 

„Einschniirung  des  Leibes  stati  findet.  Dies  es  emgeschnurte  Stiick  des  Leibes  ist  es 
.,nun,  welches  sich , indem  es  sicli  immer  mehr  und  mii  schnellen  Schritten  verldn- 
„gert,  allmdhlig  zu  dem  langen  Vogelhalse  ausbildet<(. 

,JVas  icli  so  eben  angefuhrt  habe , scheint  mit  der  oben  mitgetheilten  Bemer- 
vkung,  dafs  sich  der  Kehlkopf  urspriinglich  hinter  dem  letzten  Kiemenpaare  bildet , 
„im  offenbarsten  Widcrspruche  zu  stehen.  Demunerachtet  ist  beidcs,  me  ich  durch 
„eine  nicht  unbetrdchtliche  Anzahl  von  Untersuchungen  mich  iiberzeugt  zu  haben 
„glaube,  wahr.  Es  fragt  sich  deshalb,  me  es  moglich  ist , dafs  uner achtet  der  Kehl- 
„kopf  sich  urspriinglich  hinter  dem  angegebenen  kiemendeckelartigen  Theile  befxn- 
„det,  dicser  Theil  allmdhlig  an  das  hintere  Ende  des  Halses  zu  liegen  kommt , ohne 
„dafs  der  Kehlkopf  gleichfalls  dahin  wandert?  Um  hierauf  eine  passende  Antwort 
„geben  zu  kdnnen,  mufs  man  beriicksichtigen,  was  spdterhin  aus  dem  kiemendeckel- 
„artigen  Theile  mrd.  Die  Untersuchungen  uber  diesen  Theil  ergeben,  dafs  er  bei- 
„nahe  gdnzlich,  ndmlich  die  grofsere  hintere  und  untere  Parthie  desselben,  in  alk 
„gemeine  Hautbedeckung  (cutis)  sich  umwandelt.  Ais  solche  verldngert  er  sich  nun- 
„mehr  immer  weiter  nach  hinten,  und  streift  sich  gleichsam  uber  den  Kehlkopf  hin - 
„iiber,  ohne  denselben  nur  im  mindesten  fortzuziehen.  Ist  er  aber  erst  uber  den 
Kehlkopf  hinausgewachsen , so  verldngert  sich  nicht  bloss  er  allein,  sondern  auch 
,,das  ganze  Stiick  des  Halses,  welches  sich  hinter  dem  Kehlkopf  e befindet  und  an~ 
fdnglich  eine  nur  sehr  unbedeutende  Liinge  hatte,  sehr  rasch  in  einem  absolut  und 
„relativ  bedeutenden  Mafse“. 

„Hinter  dem  kiemendeckelartigen  Gebilde,  welches,  m den  ncichstfolgenden 
„Tagen  sich  immer  mehr  nach  hinten  verldngernd , mit  seinem  hintersten  Theile  die 
„jetzt  noch  offene  Brusthohle  von  unten  verschliefsen  hilft,  befindet  sich  zu  Anfange 
„des  sechsten  Tages  zwar  noch  auf  jeder  Seite  die  friiher  beschriebene,  die  W and 
„des  Halses  durchbohrende  Oeffnung  ( Kiemenspalte ),  ist  aber  sclion  kleiner,  ais  an 
„den  vorigen  Tagen,  und  verschmndet , indefs  sich  die  Lungen  immer  mehr  ent - 
„mckeln,  am  Ende  des  sechsten  Tages  gdnzlich.  Es  geschieht  dies  aber,  theils  in - 
„dem  die  Seitentheile  des  Deckels  mit  den  hinter  ihnen  liegenden  Theilen  der  allge- 
„meinen  Hautbedeckung  verwachsen,  theils  indem  die  W unde  der  hinter  dem  Deckel 
„befndlichen  Kiemenspalte  sich  einander  immer  mehr  ndhern  und  zuletzt  mit  einan- 
„der  verwachsen  1)“. 

Transimus  jam  ad  observationes  de  branchiis  in  humano  embryone  factas. 
Primam  earum  notitiam,  uti  jam  dictum,  Rathkio  2)  debemus.  Qui  in  em- 


‘)  Act.  Acad.  Caesar.  Leop.  Carol.  Vol.  XIV.  p.  174. 


O Isis.  1828,  H.  I.  S.  108 

bryone  6 vel  7 hebdom.  arcte  pone  maxillam  inferiorem  angustissimam  in 
utroque  latere  fissuram  satis  longam  et  latam  invenit,  quae  margini  maxillae 
illius  superiori  parallela  decurrebat  et  paulo  longius  ac  maxilla  versus  cervicem 
extendebatur.  Accuratior  indagatio,  persecto  collo  in  plano  mediano,  ostendit, 
non  totam  fissuram  usque  in  pharyngem  penetrare,  sed  posterius  modo  ejus 
dimidium  cervici  propinquius.  Pone  banc  fissuram,  sed  intervallo  satis  magno 
sejuncta,  altera  erat,  paulo  brevior,  cum  illa  antrorsum  modice  convergens  et 
per  totam  suam  longitudinem  usque  in  pharyngem  penetrans.  Arcte  pone  se- 
cundam eique  parallela  tertia  fissura  aderat;  quae  quidem  paulo  brevior  se- 
cunda per  totam  tamen  aeque  longitudinem  patebat.  Modico  pone  tertiam  fis- 
suram intervallo  finis  colli  erat,  quod  in  anteriore  et  lateralibus  partibus,  in 
quibus  omnibus  ut  in  embryone  gallinaceo  et  porcino  subtumidum  erat,  cor 
in  cavitate  abdominali  adhuc  aperta  suspensum  tangebat.  Pars  corporis  inter 
duos  anteriores  utriusque  lateris  fissuras  satis  lata  et  crassa  erat,  et  pyramidem 
fere  regularem,  quadrilateram,  ratione  baseos  in  cervicem  transeuntis  sat  altani 
exhibebat,  quae  forma  inde  aperte  efficiebatur,  quod  collum  brevissimum  valde 
antrorsum  incurvatum  erat.  Subsequens  secundum  rudimentum  branchiale  an- 
gustissimum modo  et  tenuissimum  erat,  vix  sextam  massae  prioris  partem 
continens. 

y.  Baer1)  fissuras  branchiales  embryonum  humanorum  in  uno  clarissime 
vidit,  quem  quinque  hebdomadum  esse  censebat.  In  hoc  3 fissurae  aderant, 
externe  parum  conspicuae  nisi  partes  colli  laterales  removeres;  pars  nimirum 
colli  ante  primam  fissuram  sita  brevis  operculi  branchialis  forma  arcus  bran- 
chiales tegebat.  Postrema  fissura  multo  brevior  erat  duobus  anterioribus. 
Dissecto  cavo  pharyngis  fissurae  admodum  perspicuae  erant. 

Burdach  2)  branchias  in  embryone  4 — 5 hebdomadum  hoc  modo  de- 
scribit: ,, Supra  tuber  cervicale  ob  medullae  oblongatae  latitudinem  vertebrae 
„non  conspiciuntur,  taeniae  parietales  medullae  oblongatae  marginibus  proxime 
,, ad  jacentes  in  utroque  colli  latere  quatuor  plicas  formant,  seu  tubera  trans- 
versa, turgida  exhibent,  sulcis  profundis  interposita. u 

‘)  Mcckcl  Archivf . d.  Ph.  1827.  IV.  S.  557. 

2)  De  foctu  humano  adnotationcs.  Lipsiae  1828-  p.  4.;  conf.  etiam  tabulae  (ig.  f 

Cei.  Vir  Joh.  Mueixer1)  embryonem  4 hebdomadum  descripsit,  qui  si- 
milem formationem  monstrabat.  Prominebant  nimirum  infra  basin  capitis  4 
processus  breves  costiformes,  quorum  secundum  modo  par  in  plano  mediano 
cinguli  instar  junctum  erat;  inter  quos  fissurae  vero  non  aderant. 

Cei.  Vir  Allen  Thomson  2)  in  embryone  humano  6 fere  hebdomadum 
duas  in  utroque  latere  eminentias  duasque  fissuras  invenit. 

Etiam  in  embryone  quodam  6 hebdomadum,  qui  in  museo  anatomico  no- 
stro servatur,  et  in  quo  Cei.  Vir  Becker  branchias  adumbratas  primus  vidit, 
in  utroque  colli  latere  quatuor  processus  adsunt  a columna  vertebrali  deorsum 
et  paulo  oblique  retrorsum  decurrentes  (h.  e.  in  embryone  lateri  abdominali 
incumbente),  sulcis  profundis  disjuncti.  — In  embryone  2 linearum,  quem  jam 
per  plures  annos  in  spiritu  vini  servatum  Vir  amicissimus  et  doctissimus  Phoe- 
bus mecum  communicavit,  duos  ejusmodi  in  utroque  latere  processus  pone  fis- 
suram oris,  tuberculorum  oblongorum  forma,  simul  arcuatos,  ita  quidem  ut 
concava  latera  caput  spectent,  invenio,  quorum  anterior  posteriore  duplo  major 
est;  in  dextro  latere  facilius  conspiciuntur  ac  in  sinistro;  non  ausim  enuntiare, 
utrum  fissurae  adsint  nec  ne. 


Jam  vero  disquiramus,  utrum  proprietates  fistularum  colli  p.  11.  expositae 

conjectura  illa,  fistulas  fissurarum  branchialium  residua  esse,  facile  explicari 
possint.  Ac 

1)  quidem  locus  earum  cum  illis,  quae  Rathke  tradit,  operculum  bran- 
chiale, atque  ita  etiam  fissuras  branchiales  pone  ipsum  sitas,  retrorsum  (deor- 
sum) usque  ad  pectus  trahi  (cf.  p.  17.),  optime  congruit.  Quod  fistulae  in 
utroque  latere  symmetricae  exstant,  conjecturae  nostrae  aeque  favet,  ac  intelligi 
potest,  illud  nisus  forrnativi  vitium,  cui  ortum  debeant,  interdum  in  uno  tantum 
latere  obtinere  posse;  quodsi  hoc  hucusque  nonnisi  in  dextro  latere  observatum 
est,  fortem  arguere,  verumtamen  etiam  supponere  potes,  id  latus  in  homine  ad 
i emanendum  hac  ratione  in  priore  evolutionis  gradu  magis  propendere,  cui 

J)  Meckel  Archiv . 1830.  IV.  S.  418.  Tab.  XI.  fig.  11. 

) On  the  development  of  the  vascular  systcm  in  the  foetus  of  vertebratcd  animals.  Pavt  II.  (From 
the  Edinburgh  New  Philosophical  Journal  for  January  1831.)  p.  88.  Tab.  IV.  f.  36- 

cerle  hypothesi  arteriae  anonymae  formatio  favet,  quae  sola  iere  priorem  typum 
servat,  dum  distributio  vasorum  sinistri  lateris  multo  magis  mutatur.  Quaenam 
trium  illarum  hucusque  observatarum  in  utroque  latere  fissurarum,  ceteris  eva- 
nescentibus, persistat,  nondum  certo  indicari  potest;  fortasse  anterior,  quae,  uti 
omnes  observationes  probant,  ultima  evanescit.  Vidimus  supra,  posteriores 
fissuras  expleri,  dum  anterior  concretione  potius  cum  operculo  branchiali  clau- 
datur. Sufficit  igitur,  ad  explicandam  aperturam  persistentem,  supponere,  oper- 
culum, quod  etiam  Rathke  in  embryone  humano  desideravft,  aut  non  effor- 
matum,  aut  evolutionem  ejus  retentam  esse,  ita  ut  fissura  in  prolongato  collo 
denuo  libera  appareat.  Vides,  etiam  casum  XI.,  ubi  tres  aperturae  in  uno  la- 
tere adsunt,  eo  facile  explicari  posse,  quod  omnes  fissurae  branchiales  ejusdem 
lateris  remanserint. 

2)  Forma  aperturae  non  quidem  vel  parum  fissurae  similis  est;  retuli- 
mus vero  pag.  16.,  duas  posteriores  certe  fissuras  branchiales  foraminulorum 
rotundorum  forma  visas  esse.  Non  igitur  obstat  certe  forma  opinioni  nostrae. 

3)  Continuitas  cum  pharynge,  in  uno  casuum  nostrorum  extra  du- 
bitationis aleam  posita,  in  duobus  vel  tribus  aliis  probabilis  certe,  hypothesi 
nostra  facile  explicatur  gravissimoque  ipsam  argumento  fulcit.  Nihil  vero 
contra  hypothesin  probaret,  si  in  posterum,  fortasse  sectionibus  cadaverum, 
probaretur,  fistulas  interdum  cum  pharynge  non  connecti;  facile  enim  intel- 
ligis , fieri  posse  ut  vel  interna  vel  externa  fissurae  branchialis  apertura  sola 
claudatur,  altera  persistente A).  Qui  posterior  casus  (interna  modo  persistens) 
crebrius  fortasse  ac  crederes,  quin  detegatur,  adest,  quum  interna  apertura  se- 
rius claudi  soleat;  potestque  diverticulorum  quorundam  oesophagi  adnatorum, 
quale  Rudolphi* 2)  descripsit,  copiam  dare.  ™ Supponas,  aperturam  externam 
infirme  modo  clausam  esse,  secretio  in  canali  fistuloso  aucta  facile  ipsam  denuo 
aperire  poterit,  itaque  fistula,  ut  in  casu  II.  et  XI.,  in  homine  nato  demum 
orta  esse  videhitur.  Sinuositates,  quas  in  nonnullis  casibus  infra  aperturam 
inveni,  secreto  retento  desidente  fortasse  formatae  sunt. 


*)  Simile  quid  i.B  canali  vaginali  obtinet. 

2)  Crundrifs  der  Physiologie . Bd.  II.  Abtb.  % S.  S9- 

4)  Secretum  mucus  esse  videtur,  qualis  majori  minorive  copia  in  quavis 
superficie  corporis  interna  secernitur.  Ubi  puri  simile  et  majori  copia  excre- 
tum observatur,  processus  fortasse  pathologicus,  qualis  in  nasi  pulmonumve 
membrana  mucosa  secretionem  anomalam  saepe  movet,  fistulam  affecit. 

5)  Quod  fistulae  in  feminis  frequentiores  esse  videntur,  in  observationum 
numero  nondum  satis  magno  forte  effectum  esse  potest;  ceterum  cum  majore 
in  feminis  frequentia  aliarum  nisus  formativi  aberrationum  conveniret. 

Antequam  finem  huic  commentatiunculae  imponam,  de  nomine,  quod  fistu- 
lis descriptis  imposui,  pauca  addam.  Consulto  denominationem  ita  indefinitam 
elegi,  ne  serioribus  disquisitionibus  antevertam.  Quodsi  ulteriores  observationes 
opinionem  meam  vel  tantum  continuitatem  cum  pharynge  confirmarent,  fistu- 
lae pharyngis  congenitae  ttomirtari  et  cum  illis,  quae  fistulae  tracheae 
Dzondio  audiunt,  communi  fistularum  colli  congenitarum  nomine  jungi  possent. 

Tandem  medicos  anatomicosque  adtentos  reddere  velim  circa  rem  quan- 
dam,  quam  certam  enuntiare  non  ausim , antequam  a pluribus  confirmata  sit; 
facile  enim  opinio  antea  concepta  oculum  corrumpere  potuerit.  Nimirum, 
fistulas  investigans,  in  plurimis  hominibus  in  eadem,  qua  fistulae  observantur, 
regione  maculam  unam  vel  interdum  plures  reperisse  mihi  videor.  Quae  ma- 
culae vel  rotundae  eacdemque  pallide  rubrae  aut  sub  fuscae  sunt,  vel  etiam 
striae  capillorum  instar  subtiles,  \ — \"'  longae,  reliquam  cutem  albedine  su- 
perantes, ita  ut  cicatriculas  simulent,  ceterum  acrioribus  tantum  oculis  conspicuae. 


Postquam  finem  huic  commentatiunculae  jam  imposueram,  111.  Rudolphi 
benigne  mecum  communicavit,  se  a filio  suo,  e magno  per  Europae  regiones 
itinere  reduce,  comperiisse,  talem  fistulam,  quales  hic  descriptae  sunt,  Stralsundi 
in  puero  quodam  observatam  esse,  quam  citius  clausam  aphonia,  convulsiones  epi- 
lepticae, summumque  vitae  discrimen  secuta  sint,  quae  omnia  excretione  modo  re- 
stituta evanuerint.  Oblata  hac  occasione  non  possum  quin  etiam  referam,  in 
illo  casu  quarto  Cei.  Dzondi,  de  quo  jam  p.  12.  locutus  sum,  sanationem 
fistulae  lethali  eventu  tentatam  esse. 


ERRATA. 

Pa ».  2.  lin . 5.  Joco  undecim  i.  decem» 

— 8.  — 6-  ab  inf,  — margine  — capite. 

14.  — 7.  — — pone  vidit  adde  &). 

Nota  i)  Pag.  15.  ad  pag . 14.  ut  *)  pertinet. 

